Selebi in hospitaal opgeneem | Maroela Media
Selebi is in 2010 aan korrupsie skuldig bevind en tot 15 jaar tronkstraf gevonnis. Hy is op 20 Julie op mediese parool vrygelaat. Volgens 'n nierspesialis is hy terminaal siek met ander gesondheidsprobleme soos onder andere 'n hartsiekte, diabetes en bloeddruk. Hy kwalifiseer nie vir 'n nieroorplanting nie. Selebi benodig glo 'n paar keer per week behandeling in die hospitaal waar hy aan 'n dialisetoestel gekoppel word.
James Smalberger, hoof-adjunkkommissaris van korrektiewe dienste, het gesê Selebi is Dinsdag in 'n hospitaal opgeneem. Hy kon nie bevestig in watter hospitaal hy opgeneem is nie en kon ook nie oor Selebi se toestand uitbrei nie.
Dr. Ernest Kenoshi, die hoof uitvoerende beampte van die Steve Biko-hospitaal, het Maandag gesê dat Selebi nie meer 'n pasiënt daar is nie en dat hy versoek het om na die Jakaranda-hospitaal oorgeplaas te word.
Adri Opperman, wooordvoerder vir die Jakaranda-hospitaal, het geweier om kommentaar te lewer. Sy sê die hospitaal het 'n beleid om nie oor pasiënte uit te praat nie.